A Bizottság 902/96/EK rendelete

(1996. május 20.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 586/96/EK bizottsági rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazásának biztosítása érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni;

mivel indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett, és az e rendelettel meghatározott jogoknak meg nem felelő kötelező érvényű tarifális felvilágosításra a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [3] 12. cikke (6) bekezdésének rendelkezései értelmében a jogosultak még három hónapig hivatkozhassanak;

mivel az e rendeletben előírt intézkedések összhangban vannak a Vámkódexbizottság vám- és statisztikai nómenklatúrával foglalkozó részlegének a véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kód alapján történik.

2. cikk

A tagállamok vámhatóságai által közzétett, és az e rendelettel meghatározott jogoknak meg nem felelő kötelező érvényű tarifális felvilágosításokra a 2913/92/EGK rendelet 12. cikke (6) bekezdésének rendelkezései értelmében még három hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. május 20-án.

a Bizottság részéről

Mario Monti

a Bizottság tagja

[1] HL L 84., 1996.4.3., 18. o.

[2] HL L 256., 1987.9.7., 1. o.

[3] HL L 302., 1992.10.19., 1. o.

--------------------------------------------------

MELLÉKLET

Árumegnevezés | KN- kód szerinti besorolás | Indoklás |

(1) | (2) | (3) |

1.Egy végállású, könnyű konstrukciójú, acéllemezből készült – tárcsás golyóscsapágyat és acéllemezes, adott esetben rugóacélszalaggal, rugós kötőelemmel vagy kioldó tengelyszeggel ellátott külső burkolatot tartalmazó – vezetőkarmanytús tengelykapcsoló-kiemelő szerkezet gépjármű-tengelykapcsolókhoz. | vagy | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 8708, a 870893, a 87089310 (ipari szerelvény esetén) és a 87089390 KN-kód megfogalmazása határozza meg. |

2.Egy végállássú, könnyű konstrukciójú – alumíniumból vagy öntöttvas vezetőkarmantyúból vagy szinkronizálóhüvelyből, valamint egy tárcsás golyóscsapágyat tartalmazó fémgyűrűből álló – tengelykapcsoló-kiemelő szerkezet gépjármű-tengelykapcsolókhoz. | vagy | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 8708, a 870893, a 87089310 (ipari szerelvény esetén) és a 87089390 KN-kód megfogalmazása határozza meg. |

3.Az alábbi lényeges alkatrészekből álló fűnyíró gépek: | | A besorolást a Kombinált Nómenklatúra 1. és 6. általános értelmezési szabályának rendelkezései, a 87. árucsoporthoz fűzött 2. megjegyzés, valamint a 8701, a 870190 és a 87019011, illetve a 8433, a 843319 és a 84331990 KN-kód megfogalmazása határozza meg. |

a)legfeljebb 18 kW-os motorral felszerelt vontató (kis traktor), különféle kiegészítők csatlakoztatására alkalmas hidraulikus rendszerrel (előreálló tengelycsonk); | 87019011 |

b)a vontató előreálló tengelycsonkjára erősíthető, cserélhető vágóeszköz. | 84331990 |

4.Körülbelül 40 tömegszázalék vasat, körülbelül 47 tömegszázalék szilikont, körülbelül 5 tömegszázalék magnéziumot és összesen körülbelül 8 tömegszázalék kalciumot, alumíniumot és ritkaföldfémet tartalmazó ferroötvözet (ferroszilícium). | 72022900 | A besorolást a Kombinált Nómenklatúra 1. és 6. általános értelmezési szabályának rendelkezései, a 72. árucsoporthoz fűzött 1. (c) megjegyzés és az alszám 2. megjegyzése, valamint a 7202 és a 72022900 KN-kód megfogalmazása határozza meg. |

5.Az alábbiakat tartalmazó, összeszerelt elektromos berendezés:a)(kazettás) üzenetrögzítőt is tartalmazó telefonkészülék;ésb)szöveg, képek és grafikák telefonhálózaton keresztül történő átvitelére (telefax), beolvasására, rögzítésére és válaszadásra alkalmas faxkészülék küldő/fogadó berendezéssel.Az üzenetrögzítős telefon és a faxkészülék egyidejű működésre nem alkalmas. | 85172100 | A besorolást a Kombinált Nómenklatúra 1., 3. c). és 6. általános értelmezési szabályának rendelkezései, a XVI. áruosztályhoz fűzött 3. megjegyzés (az a) összetevő esetén), valamint a 8517, a 851721 és a 85172100 KN-kód megfogalmazása határozza meg. A termék alapvető jellegét sem az a), sem a b) összetevő nem képes önmagában meghatározni. |

--------------------------------------------------